**ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**

**ՀԻՄՆԱՎՈՐՈՒՄԸ**

**«ՄԵԴԻԱՑԻԱՅԻ ԱՐԴՅՈՒՆՔ ՀԱՆԴԻՍԱՑՈՂ՝ ՎԵՃԵՐԻ ԿԱՐԳԱՎՈՐՄԱՆ**

**ՎԵՐԱԲԵՐՅԱԼ ՄԻՋԱԶԳԱՅԻՆ ՀԱՄԱՁԱՅՆԱԳՐԵՐԻ ՄԱՍԻՆ» ՄԻԱՎՈՐՎԱԾ ԱԶԳԵՐԻ ԿԱԶՄԱԿԵՐՊՈՒԹՅԱՆ ԿՈՆՎԵՆՑԻԱՅԻ**

**ՍՏՈՐԱԳՐՄԱՆ ՆՊԱՏԱԿԱՀԱՐՄԱՐՈՒԹՅԱՆ ՎԵՐԱԲԵՐՅԱԼ**

«Մեդիացիայի արդյունք հանդիսացող՝ վեճերի կարգավորման վերաբերյալ միջազգային համաձայնագրերի մասին» Միավորված ազգերի կազմակերպության կոնվենցիայի (այսուհետ նաև՝ Կոնվենցիա) ընդունվել է ՄԱԿ-ի Գլխավոր ասամբլեայի 73-րդ նստաշրջանի 62-րդ լիագումար նիստում 2018 թվականի դեկտեմբերի 20-ին:

Կոնվենցիան ստորագրման համար բացվելու է 2019 թվականի օգոստոսի 7-ից Սինգապուրում:

Աշխարհում լայն տարածում ունեցող միջնորդության ինստիտուտի կարևորությունը կայանում է նրանում, որ այն, լինելով առևտրային հարաբերություններից ծագող վեճերի լուծման գործուն մեթոդներից մեկը, հանդես է գալիս որպես այլընտրանք դատական քննությանը:

Կոնվենցիան կոչված է համալրելու միջազգային միջնորդության հետ կապված հարաբերությունները կարգավորող նորմատիվ իրավական դաշտը և խթանելու միջազգային տնտեսական հարաբերությունների ներդաշնակ զարգացումը:

Կոնվենցիայի նախագծի մշակման փուլում քննարկումներ են կազմակերպվել ինչպես պետությունների կառավարությունների, այնպես էլ միջկառավարական և ոչ կառավարական կազմակերպությունների հետ:

«Մեդիացիայի արդյունք հանդիսացող՝ վեճերի կարգավորման վերաբերյալ միջազգային համաձայնագրերի մասին» կոնվենցիայի կիրառելի է հաշտեցման այն համաձայնագրերի նկատմամբ, որոնք հանդիսանում են միջնորդության արդյունք, կնքվում են կողմերի միջև գրավոր ձևով, նպատակ ունենալով կարգավորելու առևտրային վեճը, և կնքելու պահին հանդես են գալիս որպես միջազգային: Ընդ որում, Կոնվենցիայի իմաստով հաշտեցման համաձայնագիրը դիտարկվում է միջազգային, եթե՝

* հաշտեցման համաձայնագրի առնվազն երկու կողմի առևտրային կազմակերպությունները գտնվում են տարբեր պետություններում կամ
* պետությունը, որտեղ գտնվում են հաշտեցման համաձայնագրի առևտրային կազմակերպությունները, չի հանդիսանում այն պետությունը, որտեղ կատարվելու է հաշտեցման համաձայնագրով ամրագրված պարտավորությունների մեծ մասը և չի հանդիսանում այն պետությունը, որի հետ առավել սերտորեն կապված է հաշտեցման համաձայնագրի առարկան:

«Մեդիացիայի արդյունք հանդիսացող՝ վեճերի կարգավորման վերաբերյալ միջազգային համաձայնագրերի մասին» կոնվենցիան չի կիրառվում այն հաշտեցման համաձայնագրերի նկատմամբ, որոնք՝

* կնքվում են կարգավորելու այն վեճերը, որոնք բխում են անձնական, ընտանեկան կամ կենցաղային նպատակներով կողմերից մեկի կողմից կնքված գործարքներից,
* վերաբերում են ընտանեկան, ժառանգման հետ կապված հարաբերությունները կարգավորող կամ աշխատանքային օրենսդրությանը:

Բացի այդ, «Մեդիացիայի արդյունք հանդիսացող՝ վեճերի կարգավորման վերաբերյալ միջազգային համաձայնագրերի մասին» կոնվենցիան չի կիրառվում՝

* այն հաշտեցման համաձայնագրերի նկատմամբ, որոնք հաստատվել են դատարանի կողմից կամ կնքվել են դատական քննության ընթացքում և որպես դատական ակտեր կարող են կատարվել տվյալ դատարանի պետությունում,
* այն հաշտեցման համաձայնագրերի նկատմամբ, որոնք կնքվել են և կարող են կատարվել որպես արբիտրաժային վճիռներ:

«Մեդիացիայի արդյունք հանդիսացող՝ վեճերի կարգավորման վերաբերյալ միջազգային համաձայնագրերի մասին» կոնվենցիայի իմաստով «միջնորդությունը» գործընթաց է, անկախ անվանումից և իրականացման հիմքերից, որի միջոցով կողմերը ձգտում են հասնել իրենց միջև ծագած վեճի բարեկամական լուծմանը երրորդ անձի կամ անձանց աջակցությամբ, որոնք չունեն վեճի լուծումը վիճող կողմերին պարտադրելու իրավասություն:

Կոնվենցիայի յուրաքանչյուր կողմ հաշտեցման համաձայնագիրը կատարում է իր ընթացակարգային կանոններին համապատասխան և այն պայմաններով, որոնք ամրագրված են Կոնվենցիայում:

Հաշվի առնելով վերոնշյալը և առևտրային վեճերի լուծման գործում միջնորդությունը կիրառելու համաշխարհային տենդենցները՝ ՀՀ արդարադատության նախարարությունը նպատակահարմար է գտնում «Մեդիացիայի արդյունք հանդիսացող՝ վեճերի կարգավորման վերաբերյալ միջազգային համաձայնագրերի մասին» Միավորված ազգերի կազմակերպության կոնվենցիայի ստորագրումը: